# Turbulencia

*Adél*

Emlékszem, egy fülledt, meleg nyári nap volt, épp csak leültem pihenni egy keveset, hisz aznap reggel újra jött a szokásos émelygés. Hetedik hónapos terhes voltam akkor, csak egy kis nyugalomra vágytam pár percig. Nem bírtam csendben ülni, tudtam, hogy Marci bármelyik pillanatban hazaérhet, így bekapcsoltam a rádiót. Már épp szenderegni kezdtem, mikor egy hír pengeként hasított belém. A kellemes hangú hölgy egy szörnyű katasztrófát ecsetelt, lezuhant egy Air France Párizsból Sydneybe tartó repülőgépje, melynek minden utasa életét vesztette. Tudtam, hogy *Ő* is rajta ült, mint ahogy azt is, hogy tegnapelőtt itt járt, a lakásunk ajtajában hallottam a hangját. Marci nem engedte be, eltitkolta mindezt előlem, pedig nem aludtam, mikor *Ő* megérkezett. Felültem fekvő testhelyzetemből, a szívverésem szaporává vált, remegtem. A sokkból Marci érkezése zökkentett ki, aki csókkal köszöntött, és közben fürkészett.

-Mi a baj drágám, megint egy rosszullét?

-Igen, újra egy nehéz reggel.- válaszoltam neki, igyekezve elnyomni magamban a fel-feltörő érzelmeket. Nem bírtam most a férjemet látni a hazugsága okán, azt éreztem, nem búcsúzhattam el e fontos személytől az életemben, egy emberi szót sem válthattam vele.

Fejfájásra hivatkozva a szobánkba indultam, hallottam odakintről a rádió zaját, amelyen férjem szokás szerint a zenecsatornára váltott ebédhez. Lerogytam az ágyra, és a düh és gyász érzése közepette azt hajtogattam, "ez nem lehet igaz", valamint előkerültek a régi emlékeink, ahogyan szenvedélyesen írta a bőrömre csókkal, hogy szeret, de az árulása fájdalmas súlya is. Körülbelül tíz perc telhetett így el, mikor rápillantottam az ágy melletti éjjeliszekrényen levő esküvői fotónkra, Marci és én is mosolygunk rajta. Felültem újból, majd így szóltam hangosan: Vége van, én férjhez mentem, *újrakezdtem.* Számomra ez az élet, melyet élnem kell, és el kell tűnj az emlékeim összes szeletéből.

Égett szagot éreztem… majd a nevemet hallottam. Zavarodottan elindultam a konyhába, segíteni annak, akinek támogatásával mindent *újrakezdtem.*

*Marci*

Mikor beléptem az ajtón, láttam, hogy rosszul van, szabályosan remegett. Az autóúton hazafelé az irodából hallottam a furcsa légikatasztrófa hírét, sejtettem a rádió zaja alapján, hogy ő is. De mivel tegnapelőtt ennek a szemétládának volt bátorsága idetolni a képét, melyről ő nem tudott, tereltem a témát, miután megcsókoltam. Hol van ez a csók a két évvel ezelőtti szenvedélytől?!-gondoltam. Elkezdtem faggatni.

-Mi a baj drágám, megint egy rosszullét?- tettem fel a kérdést.

-Igen, újra egy nehéz reggel.- mondta, majd elindult a szoba felé.

Távolságot akartam tőle tartani most, magam se tudom, miért. A rádiót átkapcsolva melegíteni kezdtem a sütőben az ebédet. Semmi másra nem tudtam gondolni, csak annak a szemétnek a látogatására. Egyik délután, Adél aludt épp, én pedig olvastam. Kopogtak, egy tagbaszakadt, barna, kurta hajú, szemüveges középkorú férfi állt az ajtóban. Nem tudtam, hogy ő az, csak mikor a tört magyarságával megszólalt, hogy Adélt szeretné látni, akkor jöttem rá. Újra végigmértem, szerintem semmiképp sem volt a feleségemhez való, és kárörvendve fedeztem fel, hogy elhízott és kopaszodik, míg én harminchoz közel is jól tartom magam.

 Azt feleltem, hogy nincs itthon, közben résnyire hagytam csak nyitva az ajtót, nehogy Adél meghallja, de különben is aludt… A férfi reménnyel teli arca már a megjelenésemkor megdermedt, de akkor különösen, mikor válaszoltam a kérdésére. Nagyon felpaprikázott a jelenléte, így ezt mondtam neki:

-Takarodj az életünkből, te csak romboltad őt, de velem boldogan élhet végre, amibe nincs jogod beleszólni.

-Rendben, elmegyek, de tudd, hogy én voltam az egyetlen szerelme- felelte.

Ezt válasz nélkül hagytam, de szöget ütött a fejembe két napja. Ezért nem is tudok most közel kerülni hozzá, most már rájöttem, ezért menekültem a konyhába... Persze gondolataim kavargása közt nem vettem észre, hogy megégett a sütőben az étel. Adélért kiáltottam, rendeztem vonásaim, és tudtam, hogy alapjaiból kell valahogy *újrakezdenem* ezek után vele a kapcsolatom.

*Étienne*

A párizsi repülőtér szokás szerint zajos és nyüzsgős képét mutatta. Azzal játszottam, amíg a bűnrossz automatás kávét iszogattam a terminálban, hogy átgondoljam, hányadszorra is látom már ezt a repülőteret. Négyig jutottam, de most a nagyobb lélegzetű költözéseimet vettem csak bele. Újfent költöztem, de mint minden, gondoltam, ez az ausztrál állás is a véletlenre bízott dolog az életemben. Hirtelen egy reccsenésre lettem figyelmes, valamint, hogy a kávé maradék cseppjei forrón égették a pólóm. A francba, gondoltam, az elmélkedés közt összetörtem a műanyag pár filléres poharat. Dühös voltam… dühös, mert két napja még hittem valamiben, leginkább a vonzerőmben. Azt hittem, én bármikor visszakaphatom közülük azt, akivel egy kicsit is többet éreztem annál, hogy csak lazán elvagyunk és kapok egy rendszeres szexuális közelséget. *Ahány ország, annyi személyiség*, ez a mottóm, na meg hogy mindig lépnem kell, új kalandokat keresni, különben kötődnöm kellene, letelepednem, az meg olyan unalmas dolog, sose lenne nekem való. Csúnyán váltak el a szüleim, számomra az élettársi kapcsolat, a házasság gyomorforgató dolog. Még tetoválásként is hordom magamon az *újrakezdeni* igét. Három ország, három nő, akiknél a felperzselt föld taktikát alkalmazva az első pillanatban magukra hagytam őket, vagy lecseréltem alkalmi testi kapcsolatokra, ahogy komollyá vált volna a helyzet. Adélt is persze, hiszen bár kedveltem, nem tehet rám bilincseket, pedig hogy szerette volna! De úgy gondoltam, a legújabb országváltásom előtt teszek egy próbát, hátha szeretné feleleveníteni a régmúlt élményeit egy rövid időre. Egy férfi nyitott ajtót, amin őszintén meglepődtem, gondoltam, a párja lehet. Nem hittem volna, hogy utánam, akit annyira szeretett, valaha is lesz normális kapcsolata. Titkon persze azt is hittem, hogy a szíve nekem marad mindig nyitva. A férfi dühösen elküldött, én pedig belékötöttem egy utolsó mondattal. Mikor végigmértem, gúnyosan elmosolyodtam- képregényhősös póló, farmer, szemüveg és kedves arc, barna, dús és egyenes haj - tucat külső, nem gondoltam, hogy egy ligában játszanánk, ami a sármot illeti.

Visszazökkentem a jelenbe, mert fel kellett szállnom a gépre. Egy gyerek ütközött nekem.

-Hát ez az!- gondoltam. Ez volt oly furcsa nekem a két nappal ezelőtti látogatásban, hogy a lakásba belátva egy gyerekkuckót pillantottam meg… Na igen, most már mindhárom elhagyott volt kapcsolatomnak, az összes barátomnak, ismerősömnek van. gyermeke. Görcs húzta össze a gyomromat. -Talán mégsem jó így ez az életforma?! - futott át a fejemen az ülésem keresve. Mire megtaláltam, elhessegettem a gondolatot, sőt utazómagasságig már meggyőzni is sikerült magam arról, hogy milyen inspiráló és biztonságos is lesz megint *újrakezdeni.* El ne felejtsem letölteni a társkeresőket újra! Egy rossz gondolat nem hagyhatja, hogy ne vessem magam bele újra abba az életformába, amit eddig is folytattam.

Becsuktam a szemem az út felénél, aludni készültem a nagy csendben. A gép egyszer csak rázkódni kezdett…